
Jelen Etikai és Gyermekvédelmi Szabályzatot a Magyar Szkander Szövetség (továbbiakban: MSZSZ) elnöksége készítette és fogadta el a Sportról szóló 2004. évi I. törvény (továbbiakban: Sporttörvény) módosításáról szóló 2016. évi CXIX. törvény (továbbiakban: Módtv.), alapján az Alapszabály .. pontjában meghatározott hatáskörében eljárva 2017. február 10-án. A jelen Szabályzat hatálya kiterjed a Magyar Szkander Szövetségre, a Magyar Szkander Szövetség tagszervezeteire, a Magyar Szkander Szövetség által kiadott érvényes versenyzési engedéllyel rendelkező sportolókra, a Magyar Szkander Szövetség vagy tagszervezetei által meghirdetett verseny és meghirdetett edzés valamennyi résztvevőjére, a sportolókra és a sportszakemberekre, tisztségviselőkre, hivatalos személyekre, a Magyar Szkander Szövetség versenynaptárában szereplő sportrendezvényekre, sporteseményekre.
A SZABÁLYZAT HATÁLYA, ÉRTELMEZŐ RENDELKEZÉSEK

1. §

(1)
A szabályzat rendelkezéseit kell alkalmazni az MSZSZ és az MSZSZ versenyrendszerében megrendezett versenyekre és a versenyeken kívüli felkészülési edzőtáborokra és edzésekre.

(3)
Jelen Szabályzat elsődleges célja, hogy elősegítse és ösztönözze a szkander sportágra vonatkozó szabályok, szabályzatok betartását, a MSZSZ célkitűzéseivel való azonosulást, érvényesítést, valamint a szkander sportágban tevékenységet folytató, 18. életévét be nem töltött személyek védelmét (a továbbiakban: gyermekvédelem).
(5)
Jelen Szabályzat meghatározza azokat az etikai normákat, melyek betartása a szkander sportágban kötelezőek, illetőleg szabályozza, mely normák megsértése von maga után fegyelmi felelősségre vonást.
(6)
Jelen Szabályzat meghatározza továbbá azokat a gyermekvédelmi szabályokat, melyek betartása a szkander sportágban valamennyi gyermekkel foglalkozó sportszakember számára edzésen, versenyen és azon kívül kötelezőek, és amelyek be nem tartása, illetőleg megsértése fegyelmi felelősségre vonást von maga után.

KÖTELEZŐ ETIKAI – GYERMEKVÉDELMI ELŐÍRÁSOK
2.§
(1)
A jelen szabályzatban meghatározott etikai normákat és gyermekvédelmi szabályokat be kell tartani

a) mindazokon az eseményeken, melyek az MSZSZ versenynaptárában szerepelnek, továbbá mindazokon a nemzetközi szkander versenyeken, eseményeken, melyek az MSZSZ versenynaptárában nem szerepelnek,

b) az MSZSZ által kiírt, szervezett vagy rendezett – versenynaptárban nem szereplő – sporteseményeken, rendezvényeken,

c) az MSZSZ által szervezett edzőtáborokban, edzéseken,
d) az MSZSZ testületi ülésein, konferenciáin, bizottsági ülésein,
e) az MSZSZ által vagy megbízásából, illetőleg állami vagy más sportszervezet által, vagy szponzori szerződés alapján szervezett eseményeken (fogadás, díjkiosztó, stb.),
f) az MSZSZ és tagszervezeteiben zajló edzések, sportesemények során,
g) más sportág sporteseményein,
h) minden egyéb nyilvános szereplésen,
i) minden egyéb olyan alkalommal, melyen a sportoló, tisztségviselő, sportszakember ilyen minőségében van jelen,

j) a gyermekvédelmi szabályok tekintetében minden gyermekkel összefüggő magatartási helyzetre, beleértve a 2.§ a-i) pontban meghatározott eseményeken, tevékenységeken túl az edzésen, versenyen, sportág-népszerűsítő eseményen kívül gyermekkel történő találkozás, élőszóban, telefonon, elektronikus felületen, közösségi oldalakon, stb. történő kommunikáció esetében.
3.§
(1)
A sportoló, tisztségviselő, sportszakember köteles

a) azonosulni a sport, ezen belül a Nemzetközi Szkander Szövetség és a MSZSZ általános céljaival és konkrét célkitűzéseivel,

b) tiszteletben tartani az olimpiai eszméket, betartani az Olimpiai Charta előírásait,

c) tiszteletben tartani és megbecsülni a sportág hagyományait és értékeit, a nemzeti válogatottat,

d) betartani az MSZSZ rá vonatkozó szabályzatait,

e) tartózkodni a szabályzatok és versenyszabályok kijátszásától, tisztelettel viselkedni a versenybírókkal, illetőleg a verseny rendezésében közreműködő személyekkel, tiszteletben tartani a verseny időrendjét, beleértve érintettség esetén az eredményhirdetésen való pontos megjelenést,

f) sportszerű életmódot folytatni, tartózkodni a drog, illetőleg a mértéktelen alkoholfogyasztástól,,

g) a sportág hírnevéhez méltó magatartást tanúsítani,

h) az MSZSZ által használatába adott sporteszközt, sportfelszerelést és más vagyont szakszerűen, gondosan használni, tárolni, karbantartani,

i) példamutató magatartást tanúsítani a fiatal sportolók, sporttársaik, szakembertársaik és tisztségviselő társaik felé,
j) a sportágban tevékenységet folytató társai munkáját, eredményeit elismerni, tiszteletben tartani.
(2)
A gyermekkel foglalkozó sportszakember a gyermek érdekeinek biztosításával, előtérbe helyezésével köteles betartani továbbá az alábbi gyermekvédelmi szabályokat:

a) tilos a gyermeket bármilyen módon bántalmazni, beleértve a fizikai, érzelmi bántalmazást, szexuális zaklatást és ezen magatartások 2.§ j) pontjában meghatározott, és minden további megvalósulási formáját,
b) tilos a gyermekkel szemben fenyegetést, kényszert alkalmazni, kivéve a gyermek életmentését vagy testi épségének védelmét szolgáló rendkívüli helyzetet 

c) tilos a gyermeket emberi méltóságában sértő, becsmérlő kifejezésekkel illetni,

d) a gyermekkel a kapcsolatfelvétel a szülő, törvényes képviselő (a továbbiakban: szülő) tudtával lehetséges, a kapcsolatfelvételt követően a szülőket tájékoztatni kell a sportszakember és a gyermek között a tagszervezetnél szokásos kapcsolattartás formájáról, amennyiben a szülő a folyamatos működéshez szükséges direkt kapcsolattartás formája ellen kifogást emel, az adott gyermek esetében a szülő által kifogásolt kapcsolattartási forma nem alkalmazható,

e) a gyermekkel foglalkozó sportszakembernek nyitottnak kell lennie a gyermekkel szemben, teljesítményét korának megfelelően, lehetőleg építő jellegű visszajelzésekkel kell értékelnie, a gyermeknek lehetőséget kell adnia, hogy problémájával megkereshesse,

f) a gyermekkel foglalkozó sportszakember köteles felhívni a gyermek figyelmét a tiltott teljesítményfokozók egészségügyi kockázataira, illetve az ezzel kapcsolatos erkölcsi károkra,

g) amennyiben a gyermekkel foglalkozó sportszakember bántalmazásra utaló jelet észlel a gyermeken, viselkedésén, köteles azt jelezni a tagszervezet vezetőjének, a szülőnek, a sportszakember által súlyosnak ítélt helyzetben a Szövetség főtitkárának, mely bántalmazásra utaló jelek többek között lehetnek:

· ismeretlen eredetű zúzódások, sérülések,

· hirtelen bekövetkező magatartásváltozás, zárkózottá válás, indokolatlan késések, társaival szembeni hirtelen viselkedés-változás,

· hirtelen bekövetkező, sportszakmailag nem indokolt teljesítmény-visszaesés,

· gyermek külsejében bekövetkező feltűnő változás, például hirtelen súlyváltozás, elhanyagolt ruházat, stb.,
h) bántalmazás észlelése, gyanúja esetén, illetőleg, ha a gyermek szól a sportszakembernek a bántalmazásról, az f) pontban foglaltak figyelembevételével a sportszakember köteles kivizsgálást kezdeményezni, és amennyiben a tagszervezet az esetet a szülő bevonásával nem vizsgálja ki, köteles azt haladéktalanul a Szövetség főtitkárának jelezni,

i) a sportszakember köteles azon lehetőségről az érintett gyermeket és szülőt tájékoztatni, hogy gyermek bántalmazása vagy annak gyanúja esetén a gyermek, a szülő, a sportszakember közvetlenül is fordulhat a Szövetség versenyigazgatójához ill. főtitkárához, és igényük esetén a főtitkár tájékoztatja az érintettet a Szövetség által gyermekvédelmi ügyben kijelölt pszichológus elérhetőségéről.
(3)
Az (1) bekezdésben meghatározott etikai normák megszegése esetén a sportoló, tisztségviselő, sportszakember, továbbá a (2) bekezdésben meghatározott gyermekvédelmi szabályokat megszegő sportszakember a felelősségre vonható.

ETIKAI VÉTSÉGEK, SPORTFEGYELMI ELJÁRÁS
4.§
(1)
A sportoló a 3.§-ban meghatározottakra figyelemmel etikai vétséget követ el és fegyelmi eljárás alá vonható, ha

a) szándékos cselekményével szabálytalanul befolyásolja a verseny eredményét, vagyis szabálytalanul magának vagy más versenyzőnek előnyt szerez és ezzel más versenyzőt hátráltat, (a szándékosság megítélésében a versenybíró nyilatkozata irányadó),

b) edzőtáborban megszegi az alapvető együttélési normákat, ezzel zavarja sporttársai felkészülését, pihenését, megszegi a versenyigazgató, a főtitkár, a szövetségi kapitány vagy az edző által meghirdetett, az edzőtáborra vonatkozó normákat,

c) drogot vagy mértéktelenül alkoholt fogyaszt, vagy ezek fogyasztására mást felbújt, 

d) népszerűségével vagy fizikai erejével visszaélve a sportág vagy saját hírnevéhez méltatlan magatartást tanúsít,

e) a sportágban tevékenységet folytató sportolótársai, sportszakemberek vagy tisztségviselők eredményeit, tevékenységét méltánytalanul becsmérli.

5.§

(1)
A sportszakember a 3.§-ban meghatározottakra figyelemmel etikai vétséget követ el és fegyelmi eljárás alá vonható, ha

a) versenyzőjét a 4.§-ban meghatározott cselekmények vagy magatartásformák valamelyikére felbújtja, arra tanácsot ad, abban közreműködik, illetőleg nem tesz meg minden tőle telhetőt a versenyzője etikai vétséget megvalósító magatartásának abbahagyása érdekében,

b) sportoló, más sportszakember vagy tisztségviselő irányában sportszakemberhez méltatlan magatartást tanúsít,

c) drogot vagy mértéktelenül alkoholt fogyaszt, vagy ezek fogyasztására mást felbújt, 

d) népszerűségének kihasználásával a sportág vagy saját hírnevéhez méltatlan magatartást tanúsít,

e) a sportágban tevékenységet folytató sportolók, sportszakember társai vagy tisztségviselők eredményeit, tevékenységét méltánytalanul becsmérli,

f) a 3.§ (2) bekezdésben meghatározott gyermekvédelmi szabályokat megszegi.

6.§

(1)
A tisztségviselő a 3.§-ban meghatározottakra figyelemmel etikai vétséget követ el és fegyelmi eljárás alá vonható, ha

a) nyilvános szereplés alkalmával az MSZSZ nevében nyilatkozik és az nem felel meg a meglévő testületi döntésnek,

b) a tisztségviselői feladataiból adódó testületi munkában tartósan érdektelen, a testületi ülések több mint 50%-án – méltánylást érdemlő ok kivételével – nem vesz részt,

c) a testületben vállalt feladatának nem teljesítésével erkölcsi vagy anyagi kárt okoz az MSZSZ-nek,

d) drogot vagy mértéktelenül alkoholt fogyaszt, vagy ezek fogyasztására mást felbújt, 

e) népszerűségének kihasználásával a sportág vagy saját hírnevéhez méltatlan magatartást tanúsít,

f) a sportágban tevékenységet folytató sportolók, sportszakemberek vagy tisztségviselő társai eredményeit, tevékenységét méltánytalanul becsmérli.
7.§

(1)
Az etikai vétség elkövetőjével szemben fegyelmi eljárást az MSZSZ elnöke kezdeményezheti. A főtitkár vagy a versenyigazgató köteles fegyelmi eljárást kezdeményezni, ha a gyermekvédelmi szabályok súlyos megsértése, így különösen bántalmazás ténye vagy gyanúja jut tudomására. Fegyelmi eljárás mellőzésével az érintett esemény felelős vezetője, azaz

a) versenyen a sportszabályokat érintő etikai vétség esetén a verseny versenyigazgatója, egyéb szabályokat érintő vétség esetén a szövetségi kapitány vagy az edző, az MSZSZ elnöke, főtitkára,

b) egyéb eseményen az MSZSZ elnöke, távollétében alelnökei, főtitkára vagy az esemény szervezésében vezető szerepet betöltő más MSZSZ tisztségviselő az etikai vétség elkövetőjét az eseményen való további részvételből kizárhatja.

8.§

(1)
A Szabályzatot a hatálybalépést követően elkövetett etikai vétségek és gyermekvédelmi szabályok megsértése esetén kell alkalmazni.

Záradék: Jelen szabályzatot a Magyar SZKANDER Szövetség 2017. február 10-i Elnökségi ülése E-2/2017.02.10. sz. határozatával elfogadta és hatályba helyezte.

Budapest, 2017. február 10.

………………………………………………

Csabai Attila elnök

